มายาปุระ

มายาปุระ (อักษรโรมัน: Mayapur) เป็นย่านหนึ่งในเมืองวามันปุกุร พื้นที่พัฒนาชุมชนนวทวีป ตำบลกฤษณนคร อำเภอนาฑิยา รัฐเวสต์เบงกอล ประเทศอินเดีย ตั้งอยู่ที่จุดบรรจบกันของแม่น้ำชลางคี กับภคีรถี ซึ่งเป็นแม่น้ำสาขาของแม่น้ำคงคา พื้นที่ของมายาปุระถือว่ามีความสำคัญทางศาสนาโดยเฉพาะอย่างยิ่งสำหรับผู้นับถือลัทธิโคทิยไวษณวะ ชื่อเมือง มายาปุระ หรือ มยาปุระ มีที่มาจากชื่อภาษาเบงกอล มิญาปุระ (เบงกอล: মিঞাপুর [Miñāpura]; Miyapur) ของหมู่บ้านชาวประมงมุสลิม ปรากฏชื่อ มิญาปุระ ในเอกสารทางการ ตลอดจนรายงานสำรวจทางภูมิศาสตร์และแผนที่ของทางการมาก่อน พื้นที่บริเวณนี้มีความเกี่ยวเนื่องสัมพันธ์กับไจตันยะ มหาประภุ บุคคลซึ่งได้รับการเคารพนับถือมากในลัทธิโคทิยไวษณวะ ว่ากันว่าพระกฤษณะและพระพลราม อวตารมาเป็นไจตันยะ มหาประภุ และ นิตยานันทะ ประภุ ว่ากันว่าเช่นเดียวกับที่พระกฤษณะกับไจตันยะไม่ต่างกันฉันใด มายาปุระกับวฤนทาวันก็ไม่ต่างกันเช่นนั้น อ้างอิง แหล่งข้อมูลอื่น วิกิมีเดียคอมมอนส์มีสื่อเกี่ยวกับ มายาปุระ